Til kommunane i Helse Førde sitt område

Til kommuneoverlegar

Til legevaktssjefar 15.03.20

**KORONA-FØREBUINGAR: VIKTIG INFORMASJON FRÅ TAKTISK SAMHANDLINGSGRUPPE**

Dette informasjonsskrivet er todelt. **Del ein** inneheld viktig informasjon om korleis Helse Førde har planlagd for mottak av stadfesta og mistenkt smitta koronapasientar til innlegging. **Del to** inneheld informasjon om kva kriterium for innlegging og utskriving som vert gjeldande når koronaepidemien aukar på. Kommunane må forvente at pågangen av pasientar til innlegging og intensivbehandling vil leggje betydeleg press på helseføretaket sin kapasitet. Kommunane må difor planlegge for å yte helsehjelp til koronapasientar, og ivareta smittevern, for pasientgrupper som ein normalt i større grad har overført til spesialisthelsetenesta å behandle.

Vi ber om at denne informasjonen vert distribuert til alle legevakter og vakthavande legar i området. Helse Førde gjer merksam på at det vil kome oppdateringar av informasjonen etterkvart.

## Del 1: Helse Førde ber kommunar, fastlegekontor og legevakter merke seg følgjande informasjon i høve pasientflyt for pasientar med påvist/mistenkt covid-19:

Helse Førde er førebudd på å ta imot covid-19 pasientar. Per 15.03. gjeld følgjande:

1. **Kohortar:**
2. Alle pasientar med påvist eller mistenkt koronasmitte, som skal leggast på sjukehus, skal inn på sentralsjukehuset i Førde. Det er vakthavande overlege ved medisinsk avdeling som klassifiserer pasientar til ulike forløp i sjukehuset:
	* Til intensivavdelinga FSS:
		+ Kritisk sjuke pasientar som treng pustehjelp (respirator). Isolering etter dråpesmitte (+ smittevern tilsvarande luftsmitte ved aerosolgenererande prosedyrar)
		+ Steg 1 og 2 i opptrappingsplanen gjeld inntil 8 intensivpasientar, men vi arbeider no med ytterlegare opptrappingsplanar i høve intensivplassar.
		+ Følger for anna verksemd: Reduksjon/stopp av elektive operasjonar. Vi tek i bruk heile intensivavdelinga, overvakingsrom, postoperativt areal (oppvakninga) og evt. operasjonsstover til intensivbehandling.
	* Til medisinsk avdeling FSS:
		+ Andre covid-19 pasientar som treng sjukehusbehandling
		+ Steg 1: Inntil 3 pasientar i isolat. I steg 2 stenger vi av ein heil korridor i 8. etasje. Snarast råd etablerer vi mottaksplass for koronapasientar i nabokorridoren.
		+ Følger for anna verksemd: Kreftavdelinga sin sengepost vert flytta til 6. etasje 16.03.20. Sengeposten overtek plassen som pasienthotellet nyttar til vanleg.
3. Barne- og ungdomsavdelinga: Tek i mot covid-19 sjuke barn, også ved behov for ventilasjonsstøtte.
4. Vi arbeider med å etablere eigne kohortar/tilstrekkelig tal einerom for isolasjon av pasientar med sikker/mistenkt covid-19 eller som er i karantene, der den aktuelle problemstillinga er noko anna enn luftvegsinfeksjon/pusteproblem (t.d. akutt abdomen, akutt hjerneslag, traume, fødekvinner m.m.).
5. **Seleksjon, triage og mottak:**
6. Inntil vidare går pasientar med sikker eller mistenkt koronainfeksjon rett til medisinsk sengepost i 8. etasje eller intensiv i 2. etasje FSS. Akuttmottaket ved FSS skal nyttast for alle andre pasientgrupper.
7. Helse Førde arbeider med å byggje opp brakker/telt for snarleg å kunne selektere og triagere på utsida av FSS.
8. Helse Førde ber om at innleggande lege systematisk spør pasientar/pårørande i høve mogeleg smitte:
* Påvist covid-19.
* Karantene/isolasjon.
* Nærkontakt med smitta eller mistenkt smitta.
* Utanlandsreiser.

Dette skal meldast til AMK Førde og vakthavande lege ved aktuell avdeling. Dette for å sikre adekvat smittevern under transport og mottak i sjukehuset.

1. **Hjelp til kliniske beslutningar i høve Covid-19 hjå pasientar prehospitalt:**
2. Kontaktpunkt for spørsmål/vurderingar omkring ruting av vaksne pasientar (dvs. innleggingsstad, kva avdeling m.m.): Vakthavande overlege medisinsk avdeling FSS.

Helse Førde arbeider med å byggje opp ein «koronasentral» for å auke kapasiteten til å handtere spørsmål, bistå fagfolk i kliniske beslutningar, prioriteringar, styre pasientstraum m.m.. Telefonen vil vere bemanna av overlegar i med. avd. Helse Førde involverer taktisk samhandlingsgruppe i planlegginga. Meir informasjon vil følgje om dette.

1. For barn/ungdom: Vakthavande barnelege.
2. Desse har kontakt med anestesilege og andre fagfolk ved behov.

## Del 2: Behov for førebuing i kommunane for isolering av covid-19 pasientar med behov for pleie, palliative tiltak og rehabilitering etter sjukehusinnlegging.

Taktisk samhandlingsgruppe sendte 09.03. ut brev til kommunane der vi ba om kartlegging i høve bemanning og utstyr, dessutan vurdering i høve mogelegheiter for isolering av covid-19 pasientar.

Per 13.03. har gruppa fått tilbakemelding frå 7 kommunar.

Fleire kommunar melder at dei ser mogelegheit for å nytte heile sjukeheimsavdelingar som let seg avgrense frå resten av institusjonen, til covid-19 pasientar. Dei beskriv at dette kan late seg gjere ved t.d. å flytte andre pasientar saman på tomannsrom. Å nytte hotell er også nemnd som ei mogelegheit.

Taktisk samhandlingsgruppe vil oppmode kommunane om å sjå etter moglegheiter for å lage kohort utanfor eksisterande institusjonar. Dette for å skjerme dei brukargruppene som er mest sårbare for covid-19. Kan kommunane samarbeide på tvers av kommunegrenser for å få til dette?

SYS-IKL har 11 KAD-senger utanfor FSS, og vil kunne nytte desse til kommunale pasientar som krev døgnopphald (anten covid-19 eller andre pasientar som sjukehuset t.d. må skrive ut eller avvise grunna manglande kapasitet). For kommunane i Nordfjord og Indre Sogn som har KAD-senger i sjukehusa, for Lærdal sjukehus i medisinsk sengepost, vil isolering av covid-19 pasientar ikkje være mogeleg.

### Samhandlingsgruppa vil spesielt peike på følgande pasientkategoriar som kommunane må bu seg på å måtte handtere når epidemien etterkvart aukar presset på sjukehus-kohortane:

1. **Pasientar i palliativ kategori:**

Gjeld gamle, skrøpelege og/eller demente pasientar. Desse vil ikkje kunne prioriterast for sjukehusbehandling når pasienttalet blir stort. Det er heller ikkje medisinsk-etisk forsvarleg å utsetje pasientane for unødig transport, innlegging og påfølgande rask utskriving . Kommunane v/sjukeheimslegar vert oppmoda til å gjennomføre førehandsvurderingar i høve HLR/respirator/sjukehusbehandling minus, men også å leggje plan for å kunne yte god palliativ behandling i kommunal institusjon.

1. **Pasientar med covid-19 som treng pleie og omsorg, evt. enklare behandlingstiltak på KAD-seng nivå:**

Gjeld pasientar som til vanleg klarar seg sjølv, eventuelt med noko hjelp i eigen heim, men som vil ha behov for døgnplass grunna fallande funksjonsnivå ved covid-19 infeksjon. Dei som ikkje absolutt treng sjukehusbehandling, vil kommunane i mange tilfelle måtte handtere når presset på sjukehusa aukar.

1. **Utskrivingsklare pasientar:**

Isolasjon kan ved covid-19 ikkje opphøyre før ei veke etter at pasienten er blitt symptomfri. Det betyr at ein vil måtte handtere pasientar frå dei er utskrivingsklare til dei ikkje lenger er smittsame. Det må planleggast for mottak på sjukeheim for pasientar som framleis er smittsame, men som sjukehuset p.g.a. manglande kapasitet må skrive ut. Ikkje alle desse pasientane vil kunne skrivast ut til heimen.

Samhandlingsgruppa ber alle kommunar, også dei som til no ikkje har meldt tilbake, om å arbeide vidare med dette. Vi ber om tilbakemelding, til samhandlingskoordinator Elin Sørbotten, tal mogelege senger i t.d. kommunal institusjon for covid-19 pasientar i komande situasjon, som beskrive over, raskast mogleg og innan 20.03.20.

E-post: elin.sorbotten@sunnfjord.kommune.no

Tlf: 404 12 850

Samhandlingsgruppa ser det som svært viktig at Helse Førde og kommunane sørger for gjensidig informasjon om kva vi planlegg. Føremålet er å sikre alle våre pasientar i området best mogeleg helsehjelp.

Helse Førde ber, gjennom samhandlingsgruppa, om at kvar kommune planlegg kohort for å isolere covid-19 pasientar, anten sjølv eller i samarbeid med andre kommunar. På denne måten sikrar vi at Helse Førde nyttar all sin kapasitet til å ivareta dei pasientane der berre sjukehusbehandling kan hjelpe for alvorleg covid-19 sjukdom, som respirasjonssvikt.

Taktisk samhandlingsgruppe

Trine Vingsnes Terje Olav Øen

Fagdirektør Helse Førde (leiar) Beredskapssjef Helse Førde

Kari Holvik Furevik Laila Haugland

Seksjonsleiar smittevern Helse Førde Avdelingssjef med. avd. Helse Førde

Robert Brennersted Torgeir Finjord

Avdelingssjef AAM Helse Førde Med.fagleg rådgjevar med. avd. H.F.

Øystein Furnes Jan Helge Dale

Smittevernlege Sunnfjord kommune Smittevernlege Kinn kommune

Thomas Vingen Vedeld Leiv Erik Husabø

Smittevernlege Stad kommune Smittevernlege Sogndal kommune

Frode Myklebust Elin Sørbotten

Smittevernlege Lærdal kommune Samhandlingskoordinator for komm.

Tone Holvik Vidar Vie

Samhandlingssjef Helse Førde Spesialrådgjevar Helse Førde